Il-kumpanija Motherwell Bridge li tispeċjalizza fil-bini u manutenzjoni ta’ apparat għall-portijiet u servizz ta’ inġinerija rebħet kuntratt biex tibni 16-il krejn għal terminals tal-kontejners f’żewg pajjiżi fil-Punent tal-Afrika. Il-Ministru għall-Ekonomija Chris Cardona ħabbar dan waqt żjara li għamel lill-kumpanija Motherwell Bridge fiż-żona industrijali ta’ Hal Far. Id-direttur Maniġerjali tal-kumpanija Tony Mallia qal li 12-il krejn ser jinbnew għal terminal tal-kontejners fit-Togo filwaqt li erbgħa oħra se jsiru biex jintużaw f’terminal fil-Cameroon. Ix-xogħol fuqhom se jibda f’Mejju li ġej u għandu jitlesta fi zmien sitt xhur. Is-Sur Mallia qal li għalkemm il-proġett huwa sfida kbira għall-kumpanija, hu konvint li se jlestuh qabel iż-żmien. Il-Ministru Cardona qal li din il-kumpanija fl-aħħar snin uriet kemm is-settur tal-manifattura għad għandu sehem importanti fil-kontribut tiegħu fl-ekonomija filwaqt li qed tkompli tippromwovi ħiliet Maltin barra minn xtutna. Motherwell Bridge twaqqfet 22 sena ilu u mill-2005 sal-llum bniet aktar minn 150 krejn ghall-termninals tal-kontejners fi Spanja, l-Oman u Abu Dhabi/